  Майя Бывальцева Ижкарын Горький нимо, Восточной, Совхозной ульчаосысь сюрес люкетъёсты тупатъянэз йылпумъязы, оглом 3, 45 иськемез лэсьтӥзы. Ужъёсты «Кышкыттэм ӟечлыко сюресъёс» йӧскалык ӵектосъя быдэстӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Восточной ульчаын 870 иськем сюресэз тупатӥзы. Татын 31 но 57 номеро школаос, «Металлист» спорт школа интыяськемын. Сюресэз выль ГОСТ-ъя лэсьтэм асфальтэн кык сӥен шобыртӥзы. Карс Маркс нимо ульчаысен Краев нимо ульчаозь выль тротуар лэсьтӥзы. Горький нимо но Совхозной ульчаосын озьы ик асфальтэз воштӥзы, тротуаръёс лэсьтӥзы. Ужъёсты чакласьёслэн юанъёссы ӧз кылдэ, объектъёс кутэмын. Со сяна, Ворошилов нимо ульчаын мынӥсь ужъёсты эскеризы. Татын тротуаръёсты выльдӥзы, сюреслэн кык палтӥз тротуар плитка тыремын. Со сяна, мер транспорт дугдылон вӧзын сюресэз пыдын выжон радлыкез воштӥзы, сыӵе курон ГИБДД пуктӥз. Эскерисьёс кенертонъёс пуктыны, меӵ васькон интыосты ӵошкытес карыны ӵектӥзы. 2021-тӥ арын Ижкарын йӧскалык ӵектос улсын укмыс ульчаосысь сюрес люкетъёсты тупатъялозы. Со Ленин нимо, Красной, Нижняя, Революционной, Горький нимо, Совхозной, Восточной, Ворошилов нимо ульчаос, Спартаковский пролка. Тупатъям сюресъёслэн огъя кузьдалазы 5,9 иськем. Со сяна, 8 иськем тротуаръёсты выльдӥзы - ветлыны шугъяськись муртъёслэн куронъёссыя кулэ интыын бордюр изъёсты лаппегес каризы, ляб адӟисьёс понна тактильной плиткаос понӥзы. 2022-тӥ арын оглом 7,4 иськем мында куать объектъёсты тупатъяны чаклало. Тодэ вайытом, Удмуртиын укмыс ёросъёсын «Кышкыттэм ӟечлыко сюресъёс» йӧскалык ӵектосъя сюресъёсты тупатъянэз йылпумъязы.  Тегъёс: Авто Ижкар Удмуртия сюресъёс тупатъянужъёс  